b'\n_START_ARTICLE_\nPalabaybayan ng Filipino\n_START_SECTION_\nPaglalarawan at mga layunin\n_START_PARAGRAPH_\nBagamat sinasabing hindi pa maaaring ganap na sipiin, ang ortograpiyang ito ay ginawa alinsunod sa prinsipyo ng makabagong lingguwistika. Subalit ginawa rin ito upang tugunan ang praktikal na pangangailangan ng mga gumagamit ng wikang pambansa \xe2\x80\x94 mga nagsisimulang bumasa\xe2\x80\x99t sumulat, at mga bihasa nang sumusulat at nagbabasa sa wikang pambansa; mga Pilipinong ang unang wika ay Tagalog, at ang mas maraming Pilipino na ang unang wika ay di Tagalog; mga dayuhang gustong matuto ng Filipino bilang wikang dayuhan, at ang mga Pilipinong gustong gawing tulay ang kanilang wikang sarili upang matuto ng wikang dayuhan. Hindi sapat na maging siyentipiko ang isang ortograpiya. Kailangan din itong matanggap ng publiko. Sa puntong ito, kailangang linawin na walang ganap na bagong kalakaran at kumbensiyon sa patnubay na ito. Ang marami rito ay dati nang mga kaalaman at tuntunin na naipahayag, naimungkahi o naiharap na sa nakaraan, subalit sa di malamang dahilan ay naiwaksi at nakalimutan. Sa ganang amin, ang muling pagpapahayag ng mga subok na at nakagawian nang tuntunin ay hindi masama kundi mabuting bagay.\n_START_SECTION_\nBilang patnubay\n_START_PARAGRAPH_\nAng patnubay na ito ay binuo ng Komisyon sa Wikang Filipino pagkatapos ng serye ng mga konsultasyon sa buong bansa noong 2006 hanggang 2007 para rebyuhin ang ortograpiyang Filipino.  Hiniling dati na "maaaring magpadala ng komentaryo, katanungan, pusisyon at mungkahi tungkol sa patnubay na ito."  Sinikap ng KWF na ilabas ang pinal na bersiyon ng patnubay bago matapos ang 2007. May bahagi ng proyektong ito na pinondohan ng Pambansang Komisyon sa Kultura at Sining (NCCA).  May mga espesyal na simbolong ginagamit sa patnubay na ito: [ ] representasyong ponetiko; \xe2\x80\x9c \xe2\x80\x9c representasyong grapemiko; ( ) diin; ( ) haba; ( ) impit na tunog; ( .) hati ng pantig, (~) alomorpo o baryant, at (*) di gramatikal o di katanggap-tanggap.\n_START_SECTION_\nMga payo\n_START_PARAGRAPH_\nIpinapayong ituro muna ang baybay ponetiko lalo na sa panimulang pagbasa at pagsulat, at isunod na ituro ang baybay Ingles._NEWLINE_Tinalakay din sa mga konsultasyon ang mungkahi na baybayin nang pasalita kahit ang_NEWLINE_mga tuldik. Halimbawa, ang \xe2\x80\x9cba\xc3\xadt\xe2\x80\x9d ay babaybayin na \xe2\x80\x9cbi\xe2\x80\x9d \xe2\x80\x9cey\xe2\x80\x9d pahilis na \xe2\x80\x9cay\xe2\x80\x9d\xc2\xa0\xe2\x80\x93 \xe2\x80\x9cti\xe2\x80\x9d._NEWLINE_Tumanggap ito ng maraming puna, kung kayat minarapat ng KWF na ang pagbabaybay_NEWLINE_ng mga tuldik ay huwag isama sa mga tuntunin.\n_START_SECTION_\nMga pagtutol\n_START_PARAGRAPH_\nTutol ang iba sa dalawang paraan ng pagbabaybay sapagkat "nakasanayan na raw ng mga tao ang baybay Ingles." Kahit totoo ito, dapat tandaan na ang kasanayan sa baybay Ingles ay nakamtan sa eskuwelahan.  Ibig sabihin, maaari ring ituro at makasanayan ang baybay abaseda.'